"Van jou vrou baas Rod. Sy het een aand hier aangekom en vir niemand vertel sy kom nie. Ekket gedog dis 'n rower, toe slaan ek haar dood met die baas se nuwe vistok."
'n Dekbrief kan jou aansoek laat uitstaan tussen die hordes ander CV's wat op die werkgewer of op die personeelagentskap se lessenaar beland.
Die doel van die dekbrief is om jou persoonlik, sowel as jou CV, bekend te stel aan die voornemende werkgewer. Dit is gewoonlik die eerste geleentheid om 'n goeie indruk te maak. Moenie jou CV instuur sonder 'n dekbrief nie.
Wat is die doel van 'n dekbrief? Kom ek verduidelik dit so: 'n CV is die dokument wat jou tegniese inligting bevat. Wanneer jy 'n televisiestel wil koop, sal die handleiding al die tegniese besonderhede en funksies van die stel omskryf en verduidelik - dit is die CV van die televisiestel. Indien jy dus wil weet presies hoe werk die televisiestel kan jy die handleiding of die "CV" bestudeer. Die verkoopsman is egter die een wat met jou gesels oor die televisiestel en die voordele inkleur wat dit vir jou inhou. Die verkoopsman bemark die televisiestel aan jou - dit is die dekbrief van die verkooptransaksie. Jou dekbrief is dus as't ware jou direkte bemarkingsinstrument van jou aansoek.
Daarom is die nodig om hierdie "verkoopsman", naamlik die dekbrief, met oordenking en sorg op te stel vir elke aansoek om 'n betrekking. Doen moeite met die die professionele uitleg, die taalgebruik en die korrekte inligting.
· Jy moet kort en kragtig, met impak, 'n persoonlike boodskap aan die werkgewer oordra. Hierdie boodskap sal iets sê van jou professionaliteit, motivering, bekwaamheid, jou positiewe uitkyk op die lewe of wat jy ookal dink belangrik vir die werkgewer / besluitnemer sal wees. Kyk in die advertensie, waarop jy aansoek doen vir die pos, vir leidrade wat vir die werkgewer belangrik is.
· Die reël is om gewone wit A4 standaardpapier te gebruik vir jou dekbrief. Moenie kleurvolle "funky" papier gebruik nie.
· Volg 'n professionele uitleg wat jou naam, adres en kontakinformaksie bo-aan die brief weergee. Laat 'n reël oop en tik die adresbesonderhede van die werkgewer in.
· Die eerste paragraaf behoort duidelik en bondig te sê vir watter posisie jy aansoek doen en waar jy die advertensie gesien het. Volg dit op met 'n enkele sin waarin jy kernagtig, maar tog met impak, sê waarom jou aansoek relevant tot hierdie betrekking is.
· Sluit 'n kort paragraaf in wat jou passie vir die lewe en vir jou werk uitbeeld. In hierdie paragraaf moet jy vertel hoe jy jou werk geniet en hoedat jy uitsien na die geleentheid om by die nuwe firma betrokke te raak. Sonder om te subjektief te raak kan jy noem hoe jou karaktereienskappe goed sal inskakel by die firma.
· Dit is nodig om af te sluit met jou siening en belewing van die firma. Betuig jou belangstelling om deel te word van hulle span. Dit gee aan die werkgewer die versekering dat jy die firma verstaan en dat jy met jou kennis en ervaring goed sal inskakel.
· 'n CV gee jou besonderhede weer op 'n objektiewe en feitlike manier. In die dekbrief kan jy egter jou dinamika en vaardighede op 'n interessante en lewendige manier aan die besluitnemer by die firma oordra. Uit die aard van die saak sal van die inligting ooreenstem op jou CV, maar die manier hoe jy dit stel in die dekbrief kan die besluitnemer oorreed om jou te nooi vir 'n onderhoud.
· Sluit jou brief af met die gedagte dat jy graag wil inkom vir 'n onderhoud en nooi die besluitnemer uit om jou te skakel in hierdie verband.
· Die dekbrief moet nie 'n lang uitgerekte brief wees nie. Dit moenie oorlaai word met te veel detail nie. Die geheelindruk wat die besluitnemer kry, gee gewoonlik die deurslag. Dit moet 'n bondige, professionele brief wees wat die nodige inligting weergee, jou ervaring en kennis ten toon stel, jou passie uitbeeld en dit vir die besluitnemer onweerstaanbaar maak om jou nie te skakel vir 'n onderhoud nie.
In vergelyking met die sorg en tyd wat bestee word om 'n CV op te stel, kry die skryf van 'n dekbrief dikwels nie die nodige aandag nie. Die dekbrief is die geleentheid wat jy as aansoeker kry om direk met die besluitnemer in die firma te gesels, jouself voor te stel en 'n argument aan te voer waarom jy 'n geskikte kandidaat vir die geadverteerde pos is. Doen dus moeite om 'n stylvolle dekbrief saam te stel wat 'n goeie eerste indruk skep, jou laat uitstaan tussen die ander aansoekers en vertel waarom jy die beste keuse vir die betrekking is.
Jy kan inteken op hierdie nuusbrief sodat jy op die adreslys kom. Dis gratis en verniet. Gaan na www.pitkos.co.za - 'n intekenvorm is op my webwerf beskikbaar of stuur jou naam en eposadres vir my.